Рудакова

Рудако́ва — возера ў Мядзельскім раёне Менскай вобласьці. Разьмешчанае за 1 км на поўночны захад ад Мядзелу. Уваходзіць у групу Мядзельскіх азёр і біялягічны заказьнік «Рудакова». Знаходзіцца ў басэйне ракі Мядзёлкі. Вотоку з возера няма. У возера ўпадае толькі невялікі ручай на захадзе, які ўлетку перасыхае. Асноўную частку вады возера атрымлівае за кошт паверхневага прытоку. Возера знаходзіцца ў межах Сьвянцянскага ўзвышша. Рудакова належыць да ліку глыбокіх вадаёмаў, нягледзячы на тое, што ягоная плошча складае ўсяго 0,24 км². Найбольшая глыбіня дасягае 28,6 м, сярэдняя — 11,3 м. Доля глыбіняў большых за 2 мэтры складае 88% плошчы. Возера мае высокую празрыстасьць вады — да 5,3 м. Плошча возера — 0,24 км² Плошча вадазбору — 1,16 км² Максымальная глыбіня возера — 28,6 м Сярэдняя глыбіня — 11,3 м Найбольшая даўжыня возера — 0,7 км Найбольшая шырыня — 0,56 км Даўжыня берагавой лініі — 2,01 км Аб’ём вады ў возеры — 2,72 млн м³ Тэмпэратура вады каля дна возера практычна ніколі не перавышае 6 °C. Адначасова, вада добра насычаная кіслародам. У возеры сустракаюцца ляшчы, шчупакі, акуні, платва, пелядзь. Падводная расьліннасьць возера пашыраная да глыбіні 9—13 м. Узровень вады ў Рудакове на некалькі мэтраў вышэйшы за ўзвовень вады ў Мястры і Мядзелі, паміж якімі яно знаходзіцца. Рудакова злучанае з возерам Мядзел невялікай моцна парослай канавай. Рудакова зьяўляецца адным з найпрыгажэйшых азёраў Беларусі. На ўсходнім беразе разьмешчаная база адпачынку, на паўднёвым — невялікі пляж. Рашэньнем Мядзельскага райвыканкаму на возеры забароненае выкарыстаньне маторных лодак. Крыніцы